ગીતના શબ્દોનો આરંભ ‘મોહોબત’ નહીં પણ ‘બચપનકી મોહોબત’થી થયો છે. માણસના ટૂંકા જીવનમાં શૈશવ અને તે પછીની મુગ્ધાવસ્થાના તબક્કાનું ગૌરવ છે. જીવનનો માત્ર આ જ તબક્કો નિઃસ્વાર્થ પ્રેમની સાચી અનુભૂતિ કરાવે છે. એ પછી સ્વાર્થ અને અહંની ગંદકી પ્રેમના નિર્મળ ઝરણાને દુષિત કરવાનાં ઉદાહરણો ટોપલા ભરીને આપણા બૅકયાર્ડમાં જ પડેલા જોવા મળશે. પણ છેલા પચીસ વરસમાં બાળપણનો આ નાનકડો તબક્કો પણ દુષિત થઈ ગયો છે, અને બાળપણ અને યૌવન વચ્ચેની લક્ષ્મણરેખા ભૂંસાઈ ગઈ છે. તેનું મુખ્ય શ્રેય પચીસેક વરસ પહેલાં શરૂ થયેલ કેબલ ટીવી અને બારેક વરસ પહેલાં શરૂ થયેલ ઇન્ટરનેટને આપી શકાય. પુખ્ત માણસો જે જોઈ, અનુભવી શકે છે તે બાળકોને પણ ઉપલબ્ધ છે. આર્થિક સમૃધ્ધિના ગાંડપણમાં વડિલોનાં ઘટતાં નૈતિક ધોરણો પણ તેને માટે જવાબદાર ગણી શકાય. અને તેથી નાની વયે ડિપ્રેશન અને આપઘાતોની સંખ્યા વધતી જાય છે.